《句》
唐代·徐仲雅

屋面尽生人耳朵，篱头多是老翁须。（《闲居》）

平分造化双苞去，拆破春风两面开。（《合欢牡丹》）

云路半开千里月，洞门斜掩一天春。（《马希范夜宴

迎四仪夫人》）

凿开青帝春风国，移下姮娥夜月楼。（《马殷明月圃》，

《野客丛谈》）

珠玑影冷偏粘草，兰麝香浓却损花。（《春园宴》）

山色晓堆罗黛雨，草梢春戛麝香风。

衰兰寂寞含愁绿，小杏妖娆弄色红。

旁搜水脉湘心满，遍揭泉根梵底通。

水□滴残青□瘦，石脂倾尽白云空。

深浦送回芳草日，急滩牵断绿杨风。

藕梢逆入银塘里，蘋迹潜来玉井中。

败菊篱疏临野渡，落梅村冷隔江枫。

剪开净涧分苗稼，划破涟漪下钓筒。（上见《湘湖故事》）

作者简介：徐仲雅（893—？），字东野，其先秦中人，徙居长沙。生于唐昭宗景福二年，卒年不详。湖南马殷开天策府，以僚佐廖光图等为十八学士，仲雅时年十八，与其列楚人以为荣。废王希声之变，仲雅闭门不出。周行逢强署为判官，负气滑稽。行逢大宴僚吏，席间呼音多误。仲雅曰：“不于五月五日翦舌，致使乖错如此。”行逢大怒，放之邵州。仲雅著有文集百余卷，《五代诗话》传于世。